CELEX: 62022CN0115
Language: sk
Date: 2022-02-17 00:00:00
Title: Vec C-115/22: Návrh na začatie prejudiciálneho konania, ktorý podal Unabhängige Schiedskommission Wien (Rakúsko) 17. februára 2022 – E.N.

23.5.2022   
            
            
               SK
            
            
               Úradný vestník Európskej únie
            
            
               C 207/16
            
         
      Návrh na začatie prejudiciálneho konania, ktorý podal Unabhängige Schiedskommission Wien (Rakúsko) 17. februára 2022 – E.N.
      (Vec C-115/22)
      (2022/C 207/23)
      Jazyk konania: nemčina
      
         Vnútroštátny súd, ktorý podal návrh na začatie prejudiciálneho konania
      
      Unabhängige Schiedskommission Wien
      
         Účastníci konania pred vnútroštátnym súdom
      
      
         Navrhovateľka: E.N.
      
         Žalovaní: Nationale Anti-Doping Agentur Austria GmbH (NADA), Österreichischer Leichtathletikverband (ÖLV), Word Anti-Doping Agency (WADA)
      
         Prejudiciálne otázky
      
      
                  1.
               
               
                  Predstavuje informácia, že určitá osoba sa dopustila určitého dopingového priestupku a z dôvodu tohto priestupku jej bol uložený zákaz účasti na (vnútroštátnych a medzinárodných) súťažiach, „údaj týkajúci sa zdravia“ v zmysle článku 9 nariadenia (EÚ) 2016/679 (1) (ďalej len „všeobecné nariadenie o ochrane údajov“)?
               
            
                  2.
               
               
                  Bráni všeobecné nariadenie o ochrane údajov – najmä so zreteľom na článok 6 ods. 3 druhý pododsek tohto nariadenia – vnútroštátnej právnej úprave, ktorá stanovuje, že sa má zverejniť meno osoby, ktorej sa týka rozhodnutie Unabhängige Schiedskommission (Nezávislá rozhodcovská komisia), doba platnosti zákazu a jeho dôvody bez toho, aby bolo možné zistiť údaje týkajúce sa zdravia dotknutej osoby? Je v tejto súvislosti relevantné, že od zverejnenia týchto informácií možno podľa vnútroštátnej právnej úpravy upustiť len v prípade, ak je dotknutá osoba rekreačným športovcom, maloletou osobou alebo osobou, ktorá poskytnutím informácií alebo inými upozorneniami podstatne prispela k odhaleniu potenciálnych dopingových priestupkov?
               
            
                  3.
               
               
                  Vyžaduje všeobecné nariadenie o ochrane údajov – najmä so zreteľom na zásady stanovené v článku 5 ods. 1 písm. a) a c) tohto nariadenia –, aby sa pred zverejnením v každom prípade vykonalo zváženie osobnostných záujmov dotknutej osoby, ktorých sa týka zverejnenie, na jednej strane a záujmu verejnosti na informovaní o dopingovom priestupku, ktorého sa dopustil určitý športovec, na druhej strane?
               
            
                  4.
               
               
                  Predstavuje informácia, že určitá osoba sa dopustila určitého dopingového priestupku a z dôvodu tohto priestupku jej bol uložený zákaz účasti na (vnútroštátnych a medzinárodných) súťažiach, spracúvanie osobných údajov týkajúcich sa uznania viny za trestné činy a priestupky v zmysle článku 10 všeobecného nariadenia o ochrane údajov?
               
            
                  5.
               
               
                  V prípade kladnej odpovede na [štvrtú otázku], je Unabhängige Schiedskommission (Nezávislá rozhodcovská komisia), ktorá je zriadená podľa § 8 Anti-Doping-Bundesgesetz 2021 (spolkový antidopingový zákon z roku 2021), orgánom v zmysle článku 10 všeobecného nariadenia o ochrane údajov?
               
            
         (1)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 2016, s. 1).